text: نئی دہلی،08 مارچ2019ہر قسم کی کوششوں میں خواتین کے تعاون کو اب عالمی سطح پر اچھی طرح سمجھا جارہا ہے۔ اس میں اب شک وشبہات کی کوئی گنجائش نہیں رہی ہے کہ خواتین کو اگر یکساں مواقع دیئے جائیں اور کسی بھی شعبے میں ان کی سرگرمی کی حوصلہ افزائی کی جائے، خواہ وہ تعلیم ہو، کھیل کود ہو یا تجارت وغیرہ ہو تو ان کی صلاحیت اپنے مرد ہم منصبوں سے کسی بھی حال میں کم نہیں ہے۔موجودہ حکومت نے تمام شعبہ حیات میں خواتین کو بااختیار بنانے کی ٹھوس کوششیں کی ہیں۔ سائنس و ٹیکنالوجی کی وزارت نے بھی خواتین کو اپنی پسند کے کیریئر کے طورپر سائنس و ٹیکنالوجی کو اپنانے کے لئے خواتین کے اندراج اور ان کی حوصلہ افزائی کے لئے متعدد اقدامات بھی کئے ہیں۔